**Stormen** er kulturkvartalet i Bodø bestående av **Stormen Konserthus** og **Stormen Bibliotek**. Kulturkvartalet ble åpnet 16. november 2014 og ligger ved havna i Bodø sentrum. De to delene av kulturkvartalet holder til i hvert sitt bygg, med Hålogalandsgata mellom.

Historie
--------

I 1999 ble det stilt spørsmål om hva Bodø kommune skulle gjøre med busstorget i Bodø sentrum. Det ble en debatt om hva man skulle gjøre med en så stor tomt lokalisert i sentrum av Bodø. Bodø kommune holdt derfor en arkitekturkonkurranse mellom seks arkitekturfirmaer, som gikk ut på å sette opp ideer for hva disse kvartalene skulle brukes til. I 2000 vant arkitekt Niels Torp med sitt konsept «Storstue», som skulle dekke begge kvartalene og ha en åpen plass mot småbåthavna. I 2002 ble spørsmålet stilt det ikke kunne inkluderes noe kulturinnhold inn i Niels Torps «Storstue» konsept, som skapte begrepet kulturkvartalet. I 2003 ble planene for de ledige kvartalene lagt på is av kommunen for å omdirigere ressurser til helse- og omsorgssektoren.

### Kritikk av planleggingen

I debatten rundt innholdet i kulturkvartalet var Fram Kino et sentralt tema. Flere mener at kulturen ble utelatt av kulturkvartalet da en kino ikke ble tatt med i tilbudet.

I 2007 ble planene om kulturkvartalet tatt opp igjen og det ble lyst ut en ny internasjonal konkurranse i det påfølgende året. I 2009 vant Daniel Rosbottom og David Howarth under det britiske arkitekturfirmaet DRDH med konseptet «Urbane Figurer». En uoffisiell avstemning på Avisa Nordlands nettside etter offentliggjøringen, viste at 82 % av avisens lesere mente at juryen hadde valgt feil bidrag. En spørreundersøkelse viste sent i 2009 at hele 47% av bodøværingene sa nei til byggingen av kulturkvartalet. Dette tallet øker til 55% i februar 2011. Det ble 21. juli 2010 fremmet forslag om folkeavstemning der grunnlaget var at utgiftene var for store. 500 underskrifter ble levert til bystyret for at saken skal taes opp. Forslaget ble nedstemt i bystyret.

### Bygging

I 2011 ble den første grunnsteinen lagt ned av daværende kulturminister Anniken Huitfeldt Kulturkvartalet ble åpnet 16. november 2014, med en direktesendt konsert på NRK1.

Arkitektur
----------

Stormen er tegnet av arkitektene Daniel Rosbottom og David Howarth, som ble avgjort ved en konkurranse i 2009 hvor de vant med prosjektet «urbane figurer». Det ytre materialvalget er i hovedsak pusset betong, med marmor for en lysere farge. Det er en stor glassfasade ut mot Bodø havn. Utomhusområdene er utformet av DARK Arkitekter, som også har vært rådgivere for DRDH Architects i Norge.

Stormen Konserthus
------------------

Stormen Teater og Konserthus
Storsalen
Skal være en flerbrukssal med plass til 942 tilskuere fordelt på amfi og balkonger og som brukes til alt fra opera, teater til vanlige konserter og andre forestillinger. Salen er utformet av Arup Acoustic Consulting allerede før arkitektskonkurransen og har en etterklang på 1,6 til 1,8 sekunder.

Lillesalen
Lillesalen er en bisal som tar 255 tilskuere og er plassert i kjelleren på Stormen. Salen benyttes til arrangement som ikke fyller hovedsalen. Lillesalen har lavere etterklang enn storsalen, med en etterklang på 1,4 sekunder for akustisk musikk, mens for forsterket musikk vil det være mulig å senke den til 1,0 sekunder.

Sinus
Tilleggsscenen Sinus er plassert i kjelleren på Stormen teater og konserthus, og har en kapasitet på 460 personer. Den vil være et regionalt kompetansesenter for jazz, rock, pop og folkemusikk. Det vil også være en scene til bruk under festivaler, som for eksempel Parkenfestivalen og Bodø Hardcore Festival.
Sinus' etterklang vil være tilpasset forsterket musikk, med en etterklang på 0.6 til 0,8 sekunder.

Stormen Bibliotek
-----------------

Stormen Bibliotek og Litteraturhus
Stormen Bibliotek befinner seg i kvartalet ved siden av konserthuset. Det har en lignende arkitektorisk stil, men bygget er lavere og har andre kurver.

Bygget skal inneholde et moderne bibliotek og tok over for det tidligere Bodø Bibliotek, som lå i samme bygg som rådhuset. Biblioteket inneholder et område med aktuell informasjon om kommunens aktiviteter, og et digitalt verksted for produksjon av film og lyd. Bygget inneholder også en litteratursal med scene, som kan bli omgjort til presentasjonslokale.

Økonomi
-------

### Finansiering

Byggingen av det nye kulturkvartalet i Bodø kostet 1,181 milliarder kroner.
Kostnadene er fordelt på følgende poster:

| Delbygg | Kostnad |
| --- | --- |
| Stormen Bibliotek | 328 millioner |
| Stormen Konserthus | 689 millioner |
| Byrom og gater | 51 millioner |
| Arbeid med organisering | 4 millioner |

For å få finansiert kulturkvartalet, har Bodø kommune måtte låne 245 millioner kroner. Resten av midlene hentet i fra ulike offentlige instanser.

| Instans | Innhentet sum |
| --- | --- |
| Statstilskudd | 161 millioner kroner |
| DA-milder, fra fylket | 200 millioner kroner |
| Momskompensasjon | 167 millioner kroner |
| Kapitalfondet | 60 millioner kroner |
| Lån | 245 millioner kroner |
| Penger v/ utbytte og aksjesalg fra Salten Kraftsamband AS | 348 millioner kroner |
|

### Driftsbudsjett

Det er estimert at det vil koste mellom 20 og 25 millioner kroner å holde kulturkvartalet i drift hvert år. Kulturinstansene NOSO, Nordnorsk Jazzsenter, Nordland Musikkfestuke, Bodø kulturhus og bibliotek- og litteraturhuset leier lokaler i Stormen av kommunen.

Referanser
----------

1. ↑  «Historie om kulturkvartalet». Bodø kommune. Arkivert fra originalen 2. november 2013. Besøkt 13. oktober 2013.
2. ↑  «En uløst oppgave». Avisa Nordland. Besøkt 31. oktober 2013.
3. ↑  «En oppgitt kinosjef». Avisa Nordland. Besøkt 31. oktober 2013.
4. ↑  «Innholdet er viktigst». Avisa Nordland. Besøkt 31. oktober 2013.
5. ↑  «Vinneren slaktes av publikum». Avisa Nordland. Besøkt 31. oktober 2013.
6. ↑  «Flertall mot kulturkvartalet». Avisa Nordland. Besøkt 31. oktober 2013.
7. ↑  «Nei til Kulturkvartalet». Avisa Nordland. Besøkt 31. oktober 2013.
8. ↑  «Krever folkeavstemning om Kulturkvartalet». Avisa Nordland. Besøkt 31. oktober 2013.
9. ↑  «Hiutfeldt legger ned første stein». Avisa Nordland. Besøkt 13. oktober 2013. [*død lenke*]
10. ↑  «arkitektkonkurransen». Bodø kommune. Arkivert fra originalen 2. november 2013. Besøkt 13. oktober 2013.
11. ↑  «Bygningsplan, videreføring etter skisseprosjekt» (PDF). Bodø kommune. Arkivert fra originalen (PDF) 6. november 2013. Besøkt 13. oktober 2013.
12. ↑  «Stormen Bibliotek og Litteraturhus bygningsplan». Bodø kommune. Arkivert fra originalen 18. oktober 2013. Besøkt 13. oktober 2013.
13. ↑  «Økonomi». Bodø kommune. Arkivert fra originalen 18. oktober 2013. Besøkt 13. oktober 2013.
14. ↑  «Tilskuddsplan». Bodø kommune. Arkivert fra originalen 18. oktober 2013. Besøkt 13. oktober 2013.
15. ↑  «Så mye vil stormen koste i året». Avisa Nordland. Besøkt 13. oktober 2013.

Litteratur
----------

* «Stormen, Kulturkvartalet i Bodø». Bodø kommune. Arkivert fra originalen 26. september 2014. Besøkt 13. oktober 2013.

Eksterne lenker
---------------

* Offisielt nettsted Rediger på Wikidata

* (en) Stormen, Kulturkvartalet i Bodø – kategori av bilder, video eller lyd på Commons Rediger på Wikidata